Boer op plaas in Limpopo vermoorRudolph Pretorius. Foto: Facebook Pretorius en sy vrou, Hanlie, is omstreeks 4:30 op hul plaas Bloempoort aangeval. Die vier verdagtes het glo deur ‘n badkamervenster toegang tot die huis verkry nadat hulle die gesin se twee honde vergiftig het. Pretorius is in die gesig geskiet terwyl sy vrou met ‘n vuurwapen oor die kop geslaan is. Pretorius is na die Groblersdal-hospitaal geneem maar is glo later na ‘n hospitaal in Gauteng oorgeplaas. Hy het egter onderweg na die ander hospitaal aan sy beserings beswyk. Mev. Pretorius is nie ernstig beseer nie maar is erg geskok en getraumatiseerd deur die voorval. Kol. Ronel Otto, woordvoerder van die polisie, het die voorval bevestig. Sy sê daar is vuurwapens en juwele uit die kluis gesteel. Niemand is nog in hegtenis geneem in verband met die voorval nie. Volgens die burgerregte-organisasie AfriForum is dit sesde plaasaanval in die afgelope vier weke in die Groblersdal-omgewing. “Volgens gemeenskapslede het die polisie in dié omgewing ŉ reuse-taak om te verrig omdat daar ŉ groot tekort aan mannekrag, voertuie en hulpbronne is. AfriForum wil bepaal wat die omvang van die tekort aan hulpbronne is en sodoende druk op die polisie se provinsiale kantoor sit om spoedig die nodige aandag daaraan te gee,” het Ian Cameron, AfriForum se hoof van gemeenskapsveiligheid, gesê. Volgens Cameron is een van die grootste probleme met landelike veiligheid in Suid-Afrika die polisie se gebrek aan doeltreffende leierskap, en word stasies op plaaslike vlak nie ondersteun en onderhou nie.